4. sz. melléklet: Betegtájékoztató: Információk a felhasználó számára
NATURLAND
a.D. 1989
Propolisz oldatos csepp
Mielőtt elkezdi szedni ezt a gyógyszernek nem minősülő gyógyhatású készítményt, olvassa el figyelmesen az alábbi betegtájékoztatót, mert az Ön számára fontos információkat tartalmaz!

Ezt a gyógyszernek nem minősülő gyógyhatású készítményt mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje!

· Tartsa meg a betegtájékoztatót, mert a benne szereplő információkra a későbbiekben is szüksége lehet!
· További információkért vagy tanácsért forduljon gyógyszerészéhez!
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét! Ez a betegtájékoztatóban fel nem sorolt, bármely lehetséges mellékhatásra is vonatkozik.

· Feltétlenül tájékoztassa kezelőorvosát, ha tünetei nem enyhülnek, vagy éppen súlyosbodnak!

Tulajdonság, hatás:

A csepp gyógyszernek nem minősülő gyógyhatású készítmény, hatását szakirodalmi adatok igazolják.

A készítmény hatásáért felelős összetevőinek fontosabb jellemzői:
A propoliszkivonat főbb komponensei (flavonoidok, növényi savak, polifenol-alkoholok, ásványi sók) baktériumölő és gombaölő hatással rendelkeznek.

Mi a Propolisz oldatos csepp hatóanyaga?

1 g oldat tartalma: 70 mg propoliszkivonat (Propolisz E-50).
Mit tartalmaz még a Propolisz oldatos csepp?

A készítmény segédanyagai: 96%-os etanol, propilénglikol.
Mikor szedhető a Propolisz oldatos csepp?

Enyhe fertőzések következtében fellépő felső légúti megbetegedések megelőzésére, illetve enyhítésére, húgyúti gyulladások és gyomor–bélrendszerben fellépő gyulladások kiegészítő kezelésére, valamint a szervezet védekezőképességének erősítésére szedhető.

Fogászatban jó hatású helyi kezelésre fogínygyulladás és szájnyálkahártya-gyulladás esetén.

Mikor nem szabad szedni a Propolisz oldatos cseppet?

Az alkotó komponensek bármelyike (például propolisz) és/vagy virágpor iránti túlérzékenység (allergia), valamint gyomorfekély és nyombélfekély esetén a csepp nem szedhető.

Mit kell tudnia a Propolisz oldatos csepp szedésének megkezdése előtt?

Tudnia kell, hogy nincs-e az alkotórészek iránti túlérzékenysége (allergiája).

Ha panaszai ismeretlen eredetűek, esetleg gyógykezelés alatt áll, a készítmény szedésének megkezdése előtt kérje ki kezelőorvosa véleményét!
Vesekárosodásban szenvedő betegek és cukorbetegségben szenvedő betegek csak a kezelőorvos tudtával szedhetik a cseppet.

Amennyiben propolisztartalmú készítményt még nem használt, úgy az alkalmazást csökkentett adagban, vagy kis felületen kezdje el! Ha az első bevétel során allergiás tüneteket észlel, ne szedje a készítményt!
Ez a készítmény 420 mg alkoholt (etanolt) tartalmaz adagonként (20 csepp), amely egyenértékű 836 mg/g (83,6 m/m%) alkohollal. A készítmény adagjában található alkoholmennyiség kevesebb, mint 11 ml sörnek vagy 4 ml bornak felel meg.
A készítményben található kis mennyiségű alkohol semmilyen észlelhető hatást nem okoz.

Ez a készítmény 33 mg propilénglikolt tartalmaz adagolási egységenként, ami megfelel 55,7 mg/ml-nek.
Szedhetik-e gyermekek a Propolisz oldatos cseppet?

Gyermekeknek és serdülőknek 14 éves kor alatt a csepp szedése nem javasolt.

Lehet-e a Propolisz oldatos cseppet gyógyszerekkel együtt szedni?

Alkohollal kölcsönhatásba lépő gyógyszerekkel egy időben nem javasolt alkalmazni.

Mi a teendő, ha Ön várandós, szoptat vagy gyermeket szeretne?

Ha Ön várandós vagy szoptat, kérdezze meg kezelőorvosát vagy gyógyszerészét, mielőtt elkezdi alkalmazni ezt a készítményt!
Ha Ön gyermeket szeretne, a készítmény szedése előtt beszéljen kezelőorvosával vagy gyógyszerészével!

Milyen hatással van a Propolisz oldatos csepp szedése a gépjárművezetéshez és a gépek kezeléséhez szükséges képességekre?

A készítményben levő alkohol mennyisége (20 csepp= 420 mg) kis mértékben befolyásolhatja a gépjárművezetéshez vagy a gépek kezeléséhez szükséges képességeket.

Hogyan kell a Propolisz oldatos cseppet alkalmazni?

Cukorra vagy kenyérre cseppentve ajánlott bevenni.
A szájüregben, helyi kezelésre ecsetelőként alkalmazható, egyéb esetben szájvízhez, vagy fél pohár kamillateához 5‒10 cseppet adva öblögetés végezhető naponta többször.
Cseppszám: 1 ml körülbelül 31–37 csepp, 1 g körülbelül 37–44 csepp.
Mi az ajánlott adag?

Naponta 3×20 cseppet cukorra vagy kenyérre cseppentve bevenni!
Milyen mellékhatásai lehetnek a Propolisz oldatos cseppnek?

Propoliszra és/vagy virágporra túlérzékeny egyéneknél allergiás reakciót válthat ki.

A csepp szedésének megkezdésekor átmenetileg enyhe gyomorpanaszok (gyomorégés, teltségérzés) jelentkezhetnek, amelyek néhány napos csökkentett adagolás után általában megszűnnek.

Ha Önnél bármilyen mellékhatás jelentkezik, hagyja abba a kezelést, és tájékoztassa kezelőorvosát vagy gyógyszerészét! Ez a betegtájékoztatóban fel nem sorolt, bármilyen lehetséges mellékhatásra is vonatkozik.
Mire kell ügyelni a Propolisz oldatos csepp szedése során?

A készítmény szembe, nyílt, vérző felületre ne kerüljön!
Ha a csepp szedésével egyidejűleg panaszai nem csökkennek, vagy erősödnek, keresse fel kezelőorvosát!

Mennyi ideig szedhető a Propolisz oldatos csepp?

Felső légúti panaszok, egyéb enyhe fertőzések és gyulladások kezelésére önállóan 4‒5 napig szedhető. A tünetek rosszabbodása esetén orvoshoz kell fordulni!
Megelőzés céljából 2 hétig javasolt a csepp szedése.

Hogyan kell tárolni a Propolisz oldatos cseppet?

Legfeljebb 25 (C-on tárolandó.

Gyermekektől elzárva tartandó!

Mennyi ideig használható fel a Propolisz oldatos csepp?

A cseppet csak a csomagoláson feltüntetett lejárati időn belül, felbontás után 6 hónapig szabad felhasználni.

Nyilvántartási szám: OGYI-942/2005
Milyen a csepp külleme és mit tartalmaz a csomagolás?

Leírás: Barna színű, jellemző szagú, alkoholos, oldatos csepp.
Csomagolás: 30 ml oldatos csepp cseppentőfeltéttel ellátott, garanciazáras műanyag

(PE) kupakkal lezárt barna üvegben és dobozban.
Csomagolási egység: 30 ml / üveg / doboz.
Forgalomba hozatali engedély jogosultja:
Natureland Egészségcentrum Zrt.

3060 Pásztó, NATURLAND Park

